忠節廟
作者：劉岑
朝代：宋

paragraphs: 皇天祐宋生虎臣，奮身櫜鞬起西秦。
勇義智略衛霍倫，西平云亡愬復興。
疾首匈奴敢憑陵，恨不一舉空朔廷。
鳴劍抵掌志幽幷，提兵北趨指神京。
遇虜大點符離城，絳衣鐵冠目怒瞑。
虜衆辟易屢竄奔，飛矢洞脇隕其身。
帝心震悼詔廷紳，一旦失此飛將軍，作宮廟食妥其靈。
生爲人雄死明神，雖歿不愧遠與巡。
氣衝斗牛叩穹旻，臣魄尚能厲女真。
鎮山之南勒堅珉，百世祀兮慰忠魂。